钦定古今图书集成/明伦汇编/闺媛典/第152卷 > 沈袠妻胡氏
## 钦定古今图书集成/明伦汇编/闺媛典/第152卷 > 沈袠妻胡氏

按《明外史列女传》：“会稽胡氏，字同里。沈袠将嫁而袠，
遘父炼难，二兄衮、褒，杖死塞上，袠与兄襄并逮系宣
府狱。总督杨顺逢严嵩意，必欲置二子死，榜掠数百。
狱不具，则时时问二子寝食。狱卒知其意，痛虐苦之，
讽以死。已令夜分具二子病状。薄暮，忽讙传两监司
视狱，至则呼襄、袠出，命且缓，襄等不测。明日问之，则”
顺为给事中吴时来所劾，就槛车去矣。襄等遂得释
然。袠自是病呕血，匍匐扶父丧归。比服阕始婚，胡年
已二十七，逾六月，袠疾大作，将不起，呼妇叩之，对曰：
“向未婚时，吾父及昆弟疑君疾，逡巡不欲遣我。义不
回今日，固所甘心。”袠遂卒。妇哀哭不绝声，尽出奁具
治丧事。有他讽者，断发剺面绝之，即同产，非时不见。
晚染疾，家人将迎，医告其父曰：“寡妇之手，岂可令他
人视？”不药而卒，年五十一。以襄子嗣。